Rintarauhasen paksuneulanäyte

Paksuneulanäytteellä tutkitaan rintarauhasen kudostyyppiä. Näytteenotto tapahtuu ultra­äänikuvauksen tai röntgenkuvauksen avulla paikallispuudutuksessa. Toimenpidettä voidaan kutsua myös karkeanaula- (KNB) tai paksuneulabiopsiaksi (PNB).

# Tutkimukseen valmistautuminen

Esivalmisteluja ei ole, joten voit syödä, juoda ja ottaa lääkkeesi normaalisti.

Mikäli tiedät olevasi yliherkkä puudutusaineelle tai sinulla on käytössä Marevan® tai Plavix® lääkitys, ilmoita siitä hoitohenkilökunnalle ennen tutkimusta.

# Tutkimuksen suorittaminen

Näytteenoton suorittaa röntgenlääkäri röntgenhoitajan avustamana.

Aluksi määritetään näytteenottotapa. Useimmiten rintarauhasta tutkitaan ensin ultraäänilaitteella. Jos rinnassa oleva muutosalue erottuu ultraäänitutkimuksessa, näyte voidaan ottaa ultraääntä apuna käyttäen tutkimuspöydällä makuuasennossa.

Mikäli rintamuutos on havaittavissa vain mammografiakuvassa, näyte otetaan istuma-asennossa röntgensäteitä käyttäen. Näytettä otettaessa rinta on kevyesti puristettuna kahden levyn väliin. Rinnasta otetaan kaksi kuvaa, joiden avulla näytteenottopaikka määritetään tarkasti.

Ennen näytteenottoa rinnan iho puhdistetaan pesunesteellä ja puudutetaan puuduteaineella. Tämän jälkeen ihoon tehdään pieni viilto, jonka kautta näytteenottoneula viedään muutosalueelle ja otetaan 3-6 näytettä.

Näytteenoton jälkeen röntgenhoitaja painaa pistoskohtaa käsin noin 10 minuuttia. Painamisen jälkeen pistoskohtaan laitetaan kylmäpakkaus noin 10 minuutiksi jälkiverenvuodon estämiseksi. Toimenpide valmisteluineen ja jälkihoitoineen kestää puolesta tunnista yhteen tuntiin.

# Tutkimuksen jälkeen huomioitavaa

Rintaan tehty viilto peitetään haavasidoksella. Vältä haavan kastelua kaksi päivää. Näytteenoton yhteydessä rintaan tulee mustelma, joka häviää itsestään noin kahdessa viikossa. Vältä voimakasta ruumiillista rasitusta näytteenottopäivänä. Tarvittaessa näytteenottopäivä voidaan myöntää sairauslomapäiväksi.

Saat röntgenosastolta mukaasi kirjallisen jälkihoito-ohjeen.

Näytevastaukset tulevat sinua hoitavalle lääkärille noin kahden viikon kuluttua näytteenotosta. Vastausten kuulemisesta voit sopia näytteenottoon lähettäneen yksikön kanssa.

# Yhteystiedot

Tutkimuspaikka: OYS G-kuvantaminen, Avohoitotalo G sisäänkäynti, R-kerros ja aula 6

(Kiviharjuntie 9, Oulu).

Mikäli sinulla on kysyttävää tästä tutkimuksesta, voit soittaa ma - pe klo 13.00–15.00

G-kuvantamiselle puh. 040-1346416.